'Vergete' Madibaz-ster nou kontrakloos | Netwerk24
Deur Michael Green 15 Junie 2021 17:20
Dié 22-jarige losvoorspeler het op skool as Grey High School se kaptein en in die Oostelike Provinsie se junior spanne die veld aan die brand gespeel.
In 2019 het hy vir die Madibaz in die Varsityskild-reeks uitgeblink. Hy was soms eenvoudig onkeerbaar wanneer hy met die bal op loop gegaan het.
Voor die Covid-19-pandemie het hy selfs 'n rukkie saam met die Southern Kings geoefen.
Bevan Prinsloo word vasgevat toe hy twee jaar gelede vir die Madibaz in aksie was. Foto: Varsity Cup
Toe rugby in die land uiteindelik weer aan die gang gekom het, is Prinsloo genooi om saam met Peter de Villiers se OP-span te oefen.
Gedurende die sogenaamde voorbereidingsreeks het hy egter net enkele kanse as plaasvervanger gekry.
Toe dié kort reeks eindig, het Prinsloo se kontrak met die OP ook verstryk.
De Villiers het 'n groepie spelers vir die Eerste Liga-reeks gekontrakteer, maar hy was nie een van hulle nie.
"Ek is tans in George (waar sy ouers woon) en ek kyk maar uit vir ander geleenthede," sê Prinsloo. "Ek oefen nog steeds elke dag en ek glo steeds ek het 'n toekoms in rugby."
Op 'n manier is Prinsloo se gesukkel om 'n deurbraak te maak ironies. 'n Paar weke gelede is Mihlali Mosi, wat hierdie seisoen die oog getref het met sy spel as agtsteman vir die Madibaz, 'n kontrak by die Cheetahs aangebied.
Mosi het speeltyd op die veld gekry en Prinsloo nie juis nie.
Volgens Prinsloo is dit maar moeilik om jouself te bewys as jy nie speelkans kry nie.
'n Ander speler wat voor die pandemie vir die OP uitgeblink het, die senter/vleuel Ivan-John du Preez, het intussen bevestig dat hy sy stewels weggepak het.
Du Preez is in 2019 deur Chumani Booi, wat toe die OP-afrigter was, uitgesonder as een van die spelers wat hy meen speelkans by 'n franchise verdien.